Kristrún Frostadóttir
Kristrún Mjöll Frostadóttir (fædd 12. maí 1988) er íslenskur hagfræðingur og núverandi formaður Samfylkingarinnar. Hún situr á Alþingi fyrir flokkinn í Reykjavíkurkjördæmi suður.

Menntun 
Kristrún lauk stúdentsprófi frá Menntaskólanum í Reykjavík, BS gráðu í hagfræði frá Háskóla Íslands og meistaragráðu í alþjóðafræðum frá Yale-háskóla í Bandaríkjunum, með áherslu á hagstjórn og alþjóðafjármál og meistaragráðu í hagfræði frá Boston-háskóla í Bandaríkjunum.

Starfsferill 
Kristrún er fyrrverandi hagfræðingur Viðskiptaráðs Íslands og fyrrum aðalhagfræðingur Kviku banka.

Kristrún hefur starfað sem blaðamaður á Viðskiptablaðinu og verið starfsmaður greiningardeildar Arion banka. Hún starfaði sem sérfræðingur í greiningardeild bandaríska fjárfestingabankans Morgan Stanley, fyrst í New York og síðan í London en hélt þaðan til starfa sem aðalhagfræðingur Viðskiptaráðs Íslands í mars árið 2017. Í janúar 2018 tók hún við starfi aðalhagfræðings Kviku banka en sagði starfinu upp þegar hún sóttist eftir sæti á lista Samfylkingarinnar í Reykjavík í janúar 2021.

Stjórnmálaferill 
Innkoma Kristrúnar inn á hið pólitíska svið vakti mikla athygli í aðdraganda kosninga. Hún var sá frambjóðandi Samfylkingarinnar sem var einna mest áberandi í kosningabaráttunni og m.a. spratt fjölmiðlaumræða um hvort Kristrún hefði í starfi sínu hjá Kviku banka fengið tugmilljóna króna kaupaaukagreiðslur. Kristrún vísaði þeim fullyrðingum á bug. 

Árið 2022 ákvað Kristrún að bjóða sig fram sem formaður Samfylkingarinnar. Þar sem engin önnur framboð bárust var Kristrún sjálfkjörin formaður á landsþingi flokksins þann 28. október.

Einkalíf 
Maki Kristrúnar er Einar B. Ingvarsson og þau eiga tvær dætur fæddar árið 2019 og 2023.

Tilvísanir 

Alþingiskonur
Formenn Samfylkingarinnar
Fólk fætt árið 1988
Íslenskir hagfræðingar
Stúdentar úr Menntaskólanum í Reykjavík
Þingmenn Samfylkingarinnar